DA Den Europæiske Unions Tidende C 311/26

Sag anlagt den 18. august 2011 — Det Forenede Kongerige Storbritannien og Nordirland mod Rådet for Den Europæiske Union

(Sag C-431/11)

2011/C 311/43

Processprog: engelsk

Parter

Sagsøger: Det Forenede Kongerige Storbritannien og Nordirland (ved C. Murrell, som befuldmægtiget, og barrister T. de la Mare)

Sagsøgt: Rådet for Den Europæiske Union

Sagsøgerens påstande

— Rådets afgørelse af 6. juni 2011 om den holdning, som Den Europæiske Union skal indtage i Det Blandede EØS-udvalg vedrørende en ændring af bilag VI (social sikring) og protokol 37 til EØS-aftalen (1) annulleres.

— Den tidsmæssige virkning af denne afgørelse begrænses indtil Rådet på grundlag af artikel 79, stk. 2, litra b), i TEUF har vedtaget en ny afgørelse om den holdning som Den Europæiske Union skal indtage i Det Blandede EØS-udvalg vedrørende en ændring af bilag VI (social sikring) og protokol 37 til EØS-aftalen, og

— Rådet for Den Europæiske Union tilpligtes at betale sagens omkostninger.

Søgsmålsgrunde og væsentligste argumenter

Det Forenede Kongerige har nedlagt påstand om annullation af Rådets afgørelse 2011/407/EU af 6. juni 2011 om den holdning, som Den Europæiske Union skal indtage i Det Blandede EØS-udvalg vedrørende en ændring af bilag VI (social sikring) og protokol 37 til EØS-aftalen (herefter »afgørelsen«) i medfør af artikel 264 i TEUF.

Det Forenede Kongerige har nedlagt følgende påstande:

a) Afgørelsen annulleres;

b) Efter afgørelsen er annulleret, skal den vedblive at gælde indtil Rådet har vedtaget en lovlig afgørelse på grundlag af artikel 79, stk. 2, litra b), TEUF, om den holdning, som Den Europæiske Union skal indtage i Det Blandede EØS-udvalg vedrørende en ændring af bilag VI (social sikring) og protokol 37 til EØS-aftalen, og

c) Rådet betaler sagens omkostninger.

Afgørelsen, som blev truffet med artikel 48 TEUF som det materielle retsgrundlag, fastsatte hvilken holdning Den Europæiske Unions skulle have under forhandlingerne i Det Blandede EØS-udvalg vedrørende ændringen af bilag VI (social sikring) og protokol 37 til EØS-aftalen.

Det Forenede Kongerige gør gældende, at Rådet begik en fejl, da det traf sin afgørelse med artikel 48 TEUF som det materielle retsgrundlag. Rådet skulle i stedet have truffet sin afgørelse på grundlag af artikel 79, stk. 2, litra b), TEUF, som er det korrekte retsgrundlag for vedtagelse af en fælles holdning til indgåelse af folkeretlige aftaler, som i EU medfører, at retten til social sikring også gælder for tredjelandsstatsborgere. Artikel 48 TEUF giver alene beføjelse til at lovgive for europæiske arbejdstagere og selvstændige. Artikel 79, stk. 2, litra b), giver udtrykkeligt beføjelser til at tillægge tredjelandsstatsborgere, der lovligt opholder sig i en medlemsstat, rettigheder.

I medfør af protokol 21 gælder foranstaltninger vedtaget i henhold til eller på grundlag af alle hjemmelsbestemmelserne i afsnit V i TEUF, herunder artikel 79, stk. 2, litra b), kun for Det Forenede Kongerige, såfremt det tilvælger disse foranstaltninger.

Der er således nedlagt påstand om annullation af afgørelsen under henvisning til, at den blev vedtaget på det forkerte retsgrundlag, hvorved Det Forenede Kongerige er blevet frataget dets rettigheder efter protokol 21.

(1) Rådets afgørelse 2011/407/EU af 6.6.2011 om den holdning, som Den Europæiske Union skal indtage i Det Blandede EØS-udvalg vedrørende en ændring af bilag VI (social sikring) og protokol 37 til EØS-aftalen (EUT L 182, s. 12).